Arecaceae

Arecaceae ialah satu keluarga pokok berbunga daripada order Arecales yang sering disebut palma. Keluarga ini mempunyai lebih kurang 181 genus yang dikenali termasuk lebih kurang 2,600 spesies. Pokok-pokok palma juga hidup di hampir setiap habitat dalam jangkauannya, dari hutan hujan hingga ke gurun, tetapi kebanyakan spesies ini hanya didapati dalam kawasan-kawasan beriklim tropika dan subtropika.

Pokok-pokok dalam keluarga ini mudah dikenal pasti kebanyakan orang. Kebanyakan pokok palma dibezakan dengan daun-daun besar, malar hijau, dan majmuk yang diatur di atas batang yang tidak bercabang. Bagaimanapun, banyak pokok palma merupakan kekecualian kenyataan ini, dan pokok palma sebenarnya menunjukkan kepelbagaian yang meluas dari segi ciri bentuk fizikal.

 Botani 
Daun yang tumbuh pada pokok-pokok palma dipanggil pelepah dan terdiri daripada banyak bilah anak daun yang panjang disusun pada tulang yang tebal, setiap bilah anak daun ini melipat cekung atau cembung. Pangkal daun pelepah ini yang bersambung pada batang pokok dipanggil upih.

Bunga-bunga spesies pokok palma kecil dan muncul pada tangkai keras disusun dalam jambak, jambak-jambak bertangkai ini dipanggil mayang. Mayang-mayang pokok spesies dalam keluarga ini dibalut dalam daun seludang sehingga masa matang.

Buah pokok-pokok palma seperti kelapa, kelapa sawit dan sebagainya terdiri daripada tempurung iaitu endokarpa keras yang mengandungi isirong; isirong ini ditutupi sabut iaitu mesokarpa buahnya yang terdiri daripada gentian kasar dan tebal.

 Etimologi dan taksonomi 
Nama palma dipinjamkan daripada bahasa Latin yang asalnya bermaksud "tapak tangan" kerana bentuk anak-anak daun yang berhubung kepada tangkai pelepahnya menyerupai tapak tangan yang menjangkau.

Keluarga pokok-pokok palma pernah diberi nama Palmae dan Palmaceae;"Palmaceae" ialah nama tak sah kerana nama Arecaceae (dan nama Palmae yang merupakan nama alternatif yang diterima, ICBN Perkara 18.5) diutamakan berbanding nama-nama lain untuk famili ini) keluarga ini juga pernah dikenali sebagai  pinang-pinangan atau aren-arenan. 

 Genus penting dari segi ekonomi 

 Areca – pinang
 Bactris – pupunha
 Borassus – tal
 Calamus – rotan
 Cocos – kelapa 
 Copernicia – lilin karnauba 
 Elaeis – kelapa sawit
 Euterpe – hati kubis, açaí
 Jubaea – wain Chile, coquito
 Metroxylon – rumbia
 Phoenix – kurma
 Raphia – pokok rafia
 Roystonea – royal palm
 Sabal – palmeto
 Salacca – salak
 Trachycarpus – pokok kincir angin, kumaon
 Washingtonia

 Kegunaan 
Pokok palma merupakan salah satu daripada pokok yang paling dikenali dan yang paling ditanam secara meluas. Pokok ini memainkan peranan yang penting untuk manusia dalam kebanyakan sejarah, bermula dengan Mesopotamia kuno. Banyak keluaran dan makanan biasa berasal daripada pokok palma, dan pokok palma juga digunakan secara meluas dalam seni taman disebabkan bentuknya yang eksotik dan oleh itu, telah menyebabkannya menjadi salah satu daripada tumbuhan yang penting dari segi ekonomi. Dalam banyak budaya dan sejarah, pokok palma merupakan lambang untuk gagasan seperti kemenangan, keamanan, dan kesuburan. Pada hari ini, pokok palma masih merupakan lambang sejagat yang popular untuk kawasan tropika dan percutian.

 Lihat juga 
 pisang kipas – pokok seakan-akan palma yang merupakan salah satu ahli susunan Zingiberales
 palma sagu – sikad yang seakan-akan pokok palma (gimnosperma) 

 Rujukan 

 C. H. Schultz-Schultzenstein (1832). Natürliches System des Pflanzenreichs..., 317. Berlin, Jerman. 

 Pautan luar 

 Panduan Pokok Palma  – Himpunan imej pokok palma, data saintifik, dan maklumat holtikultur yang dihoskan oleh Taman Botani Tropika Fairchild, Miami.
 Senarai Genus Pokok Palma Taman Botani Kew  – senarai genus yang kini disahkan oleh Taman Botani Diraja Kew di London, England.
 Persatuan-persatuan Palm dan Sikad Australia (PACSOA) – senarai spesies pokok palma dengan gambar.
 Persatuan-persatuan Palma & Sikad Florida, Inc. (PACSOF) yang merangkumi halaman-halaman di Taksonomi Arecaceae  dan indeks gambar foto . 

Kategori:Arecales